**ΠΑΡΑΘΕΤΙΚΑ**

**ΕΠΙΘΕΤΩΝ- ΕΠΙΡΡΗΜΑΤΩΝ**

Υπάρχουν τρεις βαθμοί για τα επίθετα και τα επιρρήματα:

* **ο θετικός,**
* **ο συγκριτικός και**
* **ο υπερθετικός.**

**ΠΑΡΑΘΕΤΙΚΑ ΕΠΙΘΕΤΩΝ**

**Α. Ομαλά παραθετικά**

Οι καταλήξεις των παραθετικών είναι:

* *Συγκριτικός*: **-τερος, -τερα, -τερον**
* *Υπερθετικός*: -**τατος, – τατη, -τατον**

**1. Δευτερόκλιτα επίθετα (σε -ος, -η, -ον)**

α) Σχηματίζουν

Συγκριτικό: σε -**ότερος,-οτέρα, -ότερον** και

Υπερθετικό: **-ότατος, -οτάτη, -ότατον**

• Όταν πριν από την κατάληξη –ος του αρσενικού του επιθέτου υπάρχει **μακρό** **φωνήεν** (η,ω) ή **δίφθογγος** (αι, ει, οι,…)

π.χ. ξη-ρός ξη-ρότερος, ξη-ρότατος / δίκαι-ος, δικαι-ότερος, δικαι-ότατος

• Όταν πριν από την κατάληξη –ος του αρσενικού του επιθέτου υπάρχει **θέσει μακρό** **φωνήεν**, δηλ. βραχύ φωνήεν (ο,ε) που το ακολουθούν 2 ή 3 σύμφωνα ή 1 διπλό (ξ, ψ ,ζ)

π.χ. θερμ-ός, θερμ-ότερος, θερμ-ότατος, / ἔνδοξ-ος, ἐνδοξ-ότερος, ἐνδοξ-ότατος

•Τα παρακάτω επίθετα: **ἀνιαρός*,* ἰσχυρός*,* ψιλός*,* φλύαρος*,* πρᾶος**και**λιτός**π.χ. ἀνιαρότερος*,* ἀνιαρότατος*.*

•Επίθετα σύνθετα με β΄ συνθετικό τα ουσιαστικά **λύπη*,* κίνδυνος*,* ψυχή*,* θυμός*,* τιμή**, **νίκη** και **κῦρος**

π.χ. ἐπι-κίνδυνος, ἐπικινδυν-ότερος, ἐπικινδυν-ότατος

β) Σχηματίζουν

Συγκριτικό: σε -**ώτερος, ωτέρα, ώτερον**

Υπερθετικό: σε -**ώτατος, ωτάτη, ώτατον**

• Όταν πριν την κατάληξη –ος του αρσενικού του επιθέτου υπάρχει **βραχύ φωνήεν**  (ε, ο)

π.χ. νέ-ος νε-ώτερος, νε-ώτατος / σο-φός, σο-φώτερος, σο-φώτατος

•Τα επίθετα που λήγουν σε:

-**ιος*, -*ικος*, -*ιμος*, -*ινος**, π.χ. δόκιμος*,* δοκιμώτερος*,* δοκιμώτατος*.*

-**ακος*, -*αλος*, -*αμος*, -*ανος*, -*ατος**, π.χ. δυνατός*,* δυνατώτερος*,* δυνατώτατος.

-**αρος*, -*υρος*, -*χος**, π.χ. ἥσυχος*,* ἡσυχώτερος*,* ἡσυχώτατος*.*

**2. Τριτόκλιτα επίθετα σε -ης, -ης, -ες / -ων, -ων, -ον**

Σχηματίζουν

Συγκριτικό σε: -**έστερος, -εστέρα, -έστερον**

Υπερθετικό: σε -**έστατος, -εστάτη, -έστατον**

π.χ εὐδαίμων, εὐδαιμονέστερος, εὐδαιμονέστατος.

ἀληθής, ἀληθέστερος, ἀληθέστατος

**Β. Ανώμαλα παραθετικά**

    Τα παραθετικά αυτά έχουν καταλήξεις:

* *Συγκριτικός*: **-(ι)ων, -(ι)ων, -(ι)ον**
* *Υπερθετικός*: **-(ι)στος, (ι)στη, -(ι)στον**

Ο πίνακας που ακολουθεί περιλαμβάνει τα πλέον εύχρηστα επίθετα που σχηματίζουν ανώμαλα παραθετικά:

|  |  |  |
| --- | --- | --- |
| **θετικός** | **συγκριτικός** | **υπερθετικός** |
| ἀγαθός | ὁ, ἡ ἀμείνων, τὸ ἄμεινον | ἄριστος, -η, -ον |
| ὁ, ἡ βελτίων, τὸ βέλτιον | βέλτιστος, -η, -ον |
| ὁ, ἡ κρείττων, τὸ κρεῖττον | κράτιστος, -η, -ον |
| ὁ, ἡ λῲων, τὸ λῷον | λῷστος, -η, -ον |
| κακός | ὁ, ἡ κακίων, τὸ κάκιον | κάκιστος, -η, -ον |
| ὁ, ἡ χείρων, τὸ χεῖρον | χείριστος, -η, -ον |
| καλός | ὁ, ἡ καλλίων, τὸ κάλλιον | κάλλιστος, -η, -ον |
| μέγας | ὁ, ἡ μείζων, τὸ μεῖζον | μέγιστος, -η, -ον |
| μικρός | ὁ, ἡ ἐλάττων, τὸ ἔλαττον | ἐλάχιστος, -η, -ον |
| ὀλίγος | ὁ, ἡ μείων, τὸ μεῖον | ὀλίγιστος, -η, -ον |
| πολύς | ὁ, ἡ πλείων, τὸ πλέον | πλεῖστος, -η, -ον |

Ο συγκριτικός βαθμός των επιθέτων αυτών κλίνεται όπως τα δικατάληκτα τριτόκλιτα επίθετα

|  |  |  |
| --- | --- | --- |
|  | **Αρσενικά- θηλυκά** | **Ουδέτερο** |
|  | **Ενικός** | |
| ***Ονομ.***  ***Γεν.***  ***Δοτ.***  ***Αιτ.***  ***κλητ.*** | ὁ, ἡ          βελτίων  τοῦ, τῆς   βελτίονος  τῷ, τῇ      βελτίονι  τόν, τήν  βελτίονα/βελτίω  ὦ             βέλτιον | τό        βέλτιον  τοῦ      βελτίονος  τῷ       βελτίονι  τό        βέλτιον  ὦ         βέλτιον |
|  | **Πληθυντικός** | |
| ***Ονομ.***  ***Γεν.***  ***Δοτ.***  ***Αιτ.***  ***κλητ.*** | οἱ, αἱ        βελτίονες/βελτίους  τῶν          βελτιόνων  τοῖς, ταῖς  βελτίοσι  τους, τάς  βελτίονας/ βελτίους  ὦ             βελτίονες / βελτίους | τά          βελτίονα/βελτίω  τῶν        βελτιόνων  τοῖς       βελτίοσι  τά          βελτίονα /βελτίω  ὦ           βελτίονα /βελτίω |

**Γ. Περιφραστικοί τύποι παραθετικών**

Όλα τα επίθετα (και τα επιρρήματα) μπορούν να σχηματίσουν και περιφραστικά παραθετικά ως εξής:

Συγκριτικός**:** **μᾶλλον** + θετικός βαθμός επιθέτου  
Υπερθετικός**:** **μάλιστα** + θετικός βαθμός επιθέτου  
π.χ. εὐδαίμων, **μᾶλλον** εὐδαίμων, **μάλιστα** εὐδαίμων

**Δ. Επίθετα που δε σχηματίζουν παραθετικά**

Δε σχηματίζουν παραθετικά τα επίθετα που σημαίνουν: **ύλη** (π.χ. *λίθινος*), **τόπο** (π.χ. *θαλάσσιος*), **χρόνο** (π.χ. *ἐνιαύσιος* = ετήσιος), **μέτρο** (π.χ. *πηχυαῖος*), **συγγένεια** ή **καταγωγή** (π.χ. *πατρικός*), **μόνιμη κατάσταση** (π.χ. *θνητός*, *ἀθάνατος*).

**ΠΑΡΑΘΕΤΙΚΑ ΕΠΙΡΡΗΜΑΤΩΝ**

**Α. Ομαλά παραθετικά**

Τα επιρρήματα που παράγονται από επίθετα:

* *Θετικός*: κατάληξη **– ως** (αν δεν τονίζονται στη λήγουσα) ή σε **-ῶς** (αν τονίζονται στη λήγουσα)
* *Συγκριτικός*: όπως στην **αιτιατική ενικού, ουδετέρου γένους συγκριτικού** βαθμού (κατάληξη -**τερον**)
* *Υπερθετικός*: όπως στην **αιτιατική πληθυντικού, ουδετέρου γένους, υπερθετικού** βαθμού (κατάληξη -**τατα**)

|  |  |  |  |
| --- | --- | --- | --- |
| **Επίθετο** | **Επίρρημα** | | |
|  | **Θετικός** | **Συγκριτικός** | **Υπερθετικός** |
| δίκαιος | δικαίως | δικαιότερον | δικαιότατα |
| σοφός | σοφῶς | σοφώτερον | σοφώτατα |
| ἀληθής | ἀληθῶς | ἀληθέστερον | ἀληθέστατα |
| σώφρων | σωφρόνως | σωφρονέστερον | σωφρονέστατα |

**Β. Ανώμαλα παραθετικά**

Τα πιο εύχρηστα ανώμαλα παραθετικά επιρρημάτων είναι τα εξής:

|  |  |  |
| --- | --- | --- |
| **θετικός** | **συγκριτικός** | **υπερθετικός** |
| εὖ | ἄμεινον, βέλτιον, κρεῖττον | ἄριστα, βέλτιστα, κράτιστα |
| κακῶς | χεῖρον, κάκιον | χείριστα, κάκιστα |
| καλῶς | κάλλιον | κάλλιστα |
| μάλα | μᾶλλον | μάλιστα |
| ὀλίγον | μεῖον, ἔλαττον, ἧττον | ὀλίγιστα, ἐλάχιστα, ἥκιστα |
| πολύ | πλέον | πλεῖστον, πλεῖστα |